Nielen tie na indukciu, ale hrnce vo všeobecnosti, by nemali obsahovať látky, ako je PFOA, teda kyselina perfluóroktánová, známa tiež pod názvom C8, ktorá je zložkou známeho teflónu. PFOA je spájaná so vznikom rôznych druhov nádorových ochorení, najmä s rakovinou prostaty, vaječníkov a prsníkov. Ďalšou, nie najlepšou látkou je PTFE. Polytetrafluóretylén sa nachádza taktiež v teflóne. Ide o plastový polymér, ktorý sa uvoľňuje pri teplotách nad 300 °C. Výpary sú pre človeka zdraviu škodlivé, no nie smrteľné. PTFE však môže mať fatálne následky pre niektoré domáce zvieratá, napr. pre papagáje. K materiálom, ktoré nie sú vo všeobecnosti považované za zdravé, patrí aj hliník a meď. Oba kovy sú v nadmernom množstve zdraviu škodlivé. Medené hrnce preto musia byť ošetrené špeciálnou vrstvou, ktorá zabraňuje jej uvoľňovaniu do pokrmov pri použití kyslých surovín. Problém je, že tieto ochranné povlaky neraz obsahujú ďalšie nebezpečné látky, ako je olovo či kadmium. Olovo a kadmium sú zároveň ďalšími zložkami, ktoré by sa nemali nachádzať v žiadnom kuchynskom riade.\r